text: Flygtninge demonstrerer: Vi vil have sommerferie
  30 juni 2016 kl. 15.43
  80 syrere demonstrerede i eftermiddag foran rådhuset i Esbjerg. De er utilfredse med at de ikke kan holde sommerferie med deres børn.
  Med skilte og flag gjorde omkring 80 syriske flygtninge opmærksom på deres sag i eftermiddag foran rådhuset i Esbjerg. Deres ønske er, at de vil have lov til at holde sommerferie sammen med deres børn.
  Demonstranterne fremhævede, at de selv og deres børn har brug for at holde sommerferie sammen, efter de har gennemgået ubehagelige oplevelser i Syrien eller på ruten her til landet. Reglerne kræver dog, at de voksne flygtninge fortsat skal gå i skole eller i praktik. 
  - De vil have lov til at holde sommerferie med deres børn, passe dem og give dem lidt kærlighed. Vi håber, kommunen forstår, hvorfor vi demonstrerer foran kommunen, siger Rahma Aljasem, der er en af flygtningene ved demonstrationen. 
  Esbjerg Kommune understreger, at lovgivningen på området bliver fulgt.
  